ཨ་ཕྷི་གྷན་ནང་གི་བྲག་བརྐོས་སྟོན་པས་སྐུ་བརྙན་ཆེན་པོ་དེ་འགས་གཏོར་བྱས་པར་བརྟེན།མི་གསོད་དམག་འཁྲུག་ག་ཚོད་ཅིག་བསླངས་སོང་།རིག་གསར་སྐབས་དགོན་པ་གཏོར་བ་དང་ནང་བསྟན་ཤུལ་མེད་གཏོང་འདོད་ཀྱི་བསམ་ངན་སྦྱོར་རྩུབ་ལག་ལེན་བསྟར་ནས་མི་ག་ཚོད་ཅིག་དམར་བསད་བཏང་སོང་།གང་ན་སྟོན་པའི་སྐུ་བརྙན་བཞུགས་པ་དེར་བཀྲ་ཤིས་པ་དང་དམག་འཁྲུག་མེད་པ་ཞི་བདེ་བག་ཡོད་གནས་ཐུབ་པ་འདས་པའི་བྱུང་རབས་ཀྱིས་ར་སྤྲོད་བྱེད་ཐུབ།འདིར་བསམ་བཟོས་ནས་ནང་པའི་སྲོལ་རྒྱུན་ལ་ཁྱད་གསོད་བྱས་པའམ་སྒྱུ་རྩལ་ཁྱབ་བསྒྲགས་གང་ལྟར་ཡང་བུད་མེད་ཀྱི་ལྷམ་གོག་ཐོག་སྟོན་པའི་སྐུ་བརྙན་དཔར་བ་ནི་ཆོས་མེད་ཞིག་ལ་མཚོན་ན་དེ་ཙམ་ཧ་ལས་དགོས་དོན་མེད་མོད།ནང་པ་ཚོ་ལ་ཏན་ཏན་ཕོག་ཐུག་འགྲོ་སྲིད།སྤྱོད་འཇུག་ལས།སྐུ་གཟུགས་མཆོད་རྟེན་དམ་ཆོས་ལ།།འཁྱར་ཞིང་འཇིག་པར་བྱས་ལའང།།བདག་གིས་ཞེ་སྡང་མི་རིགས་ཏེ།།སངས་རྒྱས་སོགས་སོགས་ལ་གནོད་མི་མངའ།།ཞེས་གསུངས་པ་འདི་ནང་པ་ཡོངས་ཀྱིས་སེམས་ལ་ཉར་དགོས་པའི་གནད་འགག་ཅིག་ཏུ་མཐོང་།ལྟ་བ་མཐུན་མིན་གྱི་ཆགས་སྡང་སོགས་ཀྱི་དབང་དུ་སོང་ནས་སྐུ་གཟུགས་དང་།མཆོད་རྟེན་དང་དམ་པའི་ཆོས་ལ་ཚུལ་དང་མི་མཐུན་པར་འཁྱལ་བའམ་འཇིག་པར་བྱེད་པའི་ཆོས་སྤོང་བ་དང་མཚམས་མེད་ཀྱི་ལས་ངན་ཆེན་པོ་བསགས་པ་ལའང་སྙིང་རྗེ་བསྐྱེད་པ་ལས་ཞེ་སྡང་བྱ་མི་རིགས་པར་གསུངས་སྟེ།གང་ཡིན་ཟེར་ན།སངས་རྒྱས་ཀྱི་སྐུ་ནི་རྡུལ་ཕྲན་བེམ་པོ་ལས་གྲུབ་པ་མ་ཡིན་པས་གང་གིས་ཀྱང་གནོད་པ་མི་མངའ་བ་ཡིན་པའི་ཕྱིར།འདུལ་བ་ལུང་ལས་ཀྱང་།བདག་གི་རིགས་དང་མི་རིགས་ལ།།བརྟག་པར་བྱ་སྟེ་གཞན་རྣམས་ཀྱི།།མི་མཐུན་པ་དང་གཞན་དག་གིས།།བྱས་དང་མ་བྱས་རྣམས་ལ་མིན།།ཞེས་གསུངས་སོ།